અમદાવાદ: મ્યુનિ. કોર્પોરેશનના નિકોલ ગામ રોડ ખાતેના ડિમોલિશને ચાર નિર્દોષ નાગરિકોનો ભોગ લીધા બાદ હવે તપાસ સમિતિના ઓઠા હેઠળ ભીનું સંકેલવાના પ્રયાસો ચાલી રહ્યા હોવાનું લોકોમાં ચર્ચાઇ રહ્યું છે. પ્રાથમિક દૃષ્ટિએ જ મ્યુનિ. તંત્રની ઘોર બેદરકારી છતી જાય છે. તેમ છતાં ગુનેગારોને છાવરવામાં આવી રહ્યા હોઇ પ્રજામાનસમાં સત્તાધીશોનું ‘ઓપરેશન ઢાંકપિછોડો’ ચર્ચાસ્પદ બન્યું છે. બનાવના ૪૮ કલાક પછી પણ નામજોગ ફરિયાદ પોલીસે દાખલ કરી નથી. પોલીસ કહે છે કે મ્યુનિસિપલ સત્તાવાળાઅો પાસે ડિમોલિશન માટે જવાબદાર અધિકારી-કર્મચારીઅોની યાદી ગઈકાલે બુધવારે જ માંગવામાં અાવી હતી. જો કે અા લખાય છે ત્યાં સુધી મ્યુનિસિપલ તંત્રઅે અા યાદી અાપવાની કોઈ દસ્દી લીધી નથી.